عرفات “كود” من مصادرها بللي طبيبة تقاصت بفيروس كورونا المستجد، من بعد ما كانت خالطات واحد السيد مصاب كانو شدوه، حيث خرق حالة الطوارئ الصحية وسافر من كازا لتارودانت بلا حتى شي وثيقة كتثبت تنقلو وبدون غرض استثنائي، وكانت هذ الطبيبة هي اللي مشرفة على الحالة ديالو. كيتعلق الأمر بطبيبة عامة خدامة فقسم المستعجلات فالمستشفى الإقليمي بتارودانت، نقلوها لبارح الخميس لصبيطار الحسن الثاني فأكادير باش تخضع العلاج، حيت خرجو نتائج التحاليل اللي دارت على الفيروس إيجابية. وتم اكتشاف إصابة الطبيبة بكورونا بعدما خضعو المخالطين ديال السيد اللي سافر من كازا لتارودانت، ومن بينهم ثلاثة من عناصر القوات المساعدة اللي خرجو نتائجهم سلبية. إصابة الطبيبة هي الإصابة الجديدة اللي تسجلات فجهة سوس ماسة، واللي خلات مجموع عدد الإصابات يرتفع ل73. وللإشارة، بزاف ديال الأطباء والفراملية وتقنيي الصحة تقاسو بكورونا، منهم اللي خالطو مصابين، ومنهم اللي تقاصو بيها فخدمتهم، بعدما كانو كيشرفو على حالات ديال “كوفيد 19” 
كانت خالطات المصاب اللي سافر من كازا لسوس.. طبيبة تقاست بكورونا فتارودانت